ལྔ་པ་ཆོས་ཕུན་སུམ་ཚོགས་པ་ནི།རྒྱུད་བླ་མ་ལས།གང་ཞིག་དོན་ལྡན་ཆོས་དང་ཉེར་འབྲེལ་ཞིང་།།ཁམས་གསུམ་ཀུན་ནས་ཉོན་མོངས་སྤོང་བྱེད་གསུངས།།ཞི་བའི་ཕན་ཡོན་སྟོན་པར་མཛད་པ་གང་།།དེ་ནི་དྲང་སྲོང་གསུང་ཡིན་ལྡོག་པ་གཞན།།ཞེས་གསུངས་པ་ལྟར།བདག་རྐྱེན་སངས་རྒྱས་ལ་བརྟེན་ནས་བྱུང་བི་གསུང་རབ་གང་ཞིག་བརྗོད་བྱ་ཐར་པ་དང་ཐམས་ཅད་མཁྱེན་པ་ཐོབ་པའི་དོན་དང་འབྲེལ་བ།བྱེད་ལས་ཁམས་གསུམ་གྱི་ཉོན་མོངས་པ་སྤོང་བར་བྱེད་ནུས་པ།འབྲས་བུ་ཞི་བའི་ཕན་ཡོན་སྟོན་ནུས་པ་བཅས་ཁྱད་ཆོས་གསུམ་ལྡན་ནམ།ཡང་ན།མདོ་ལས།སངས་རྒྱསབཅོམ་ལྡན་འདས་ཀྱིས་དམ་པའི་ཆོས་ལེགས་པར་གསུངས་པ།ཡང་དག་པར་མཐོང་བ།ནད་མེད་པ།དུས་ཆད་པ་མེད་པ།ཉེ་བར་གཏོད་པ།འདི་མཐོང་བ་ལ་དོན་ཡོད་པ།མཁས་པ་རྣམས་ཀྱི་རང་གིས་རིག་པར་བྱ་བའོ།།ཞེས་སོགས་གསུངས་པ་ལྟར།དེ་ཡང་ཕྱིན་ཅི་མ་ལོག་པར་ཡང་དག་པར་གསུངས་པའི་ཕྱིར་ལེགས་པར་གསུངས་པ་དང་།དོན་མཐོང་བའི་ཕྱིར་ཡང་དག་པར་མཐོང་བ་དང་།ཉོན་མོངས་པའི་བག་ལ་ཉལ་གྱི་གཉེན་པོར་གྱུར་པའི་ཕྱིར་ནད་མེད་པ་དང་།ཡོངས་སུ་ཉམས་པ་མེད་པའི་ཕྱིར་དུས་ཆད་པ་མེད་པ་དང་།སྡུག་བསྔལ་མ་ལུས་པ་ལས་ངེས་པར་འབྱུང་བ་ལ་ཉེ་བར་གཏོད་པའི་ཕྱིར་ཉེ་བར་གཏོད་པ་དང་།ཐུན་མོང་མ་ཡིན་པའི་ཕྱིར་འདི་མཐོང་བ་ལ་དོན་ཡོད་པ་ད